《武夷行》
宋代·李纲

忆昨退朝门下省，槐影扶疏清昼永。

琐窗一枕梦仙山，觉来毛骨犹清冷。谪官道出武夷山，风景翛然似梦间。

碧溪九曲山万叠，况值密雪妆烟鬟。宽恩今日容归去，笑指洞天寻旧路。

霜晴日暖白云深，遥望幔亭天一柱。羽人导我游仙溪，翠壁苍崖晚更奇。

浩歌快饮纵回棹，星月耿耿风凄凄。晓来换骨岩中看，玉润金坚馀片片。

三姝骈立映彤霞，二水交流萦素练。征鞍欲去更从容，仙境灵迹岂易逢。

他日追思不可到，梦魂还过七闽中。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。